L’Eliana ja conta amb un nou parc de Calistenia.
05 de novembre de 2018

El passat dissabte 3 de novembre es va obrir al públic el nou parc de cal·listènia de l'Eliana, situat a l'entrada del parc Hort de les taules (avinguda de les Germanies). Aquestes instal·lacions sorgeixen com a proposta de la ciutadania seleccionada en els Pressupostos Participatius per a  2018, i han tingut un cost de 6000€.

La paraula cal·listènia prové del grec kallos (bellesa) i sthenos (fortalesa). La cal·listènia és una disciplina esportiva basada essencialment en l'ús del propi pes corporal per a realitzar els exercicis, i que en els últims temps ha anat adquirint cada vegada més adeptes. Els seus usuaris destaquen que permet potenciar l'agilitat i la funcionalitat del cos d'una forma sana i amb una infinitat d'exercicis adaptatius a cada nivell, per la qual cosa l'exigència la marca el propi esportista. A més, és una disciplina que genera comunitat.

El parc de cal·listenia de l'Eliana estarà destinat a incentivar la pràctica esportiva a l'aire lliure per als veïns i les veïnes de l'Eliana, se suma així a la resta d'activitats físiques en diferents zones i parcs del municipi, com el parc de patinatge (Skate-park), el parc d'agilitat (agility) per a mascotes o les instal·lacions esportives per a persones adultes, a fi de respondre a les demandes de la gent.

L'alcalde de l'Eliana, Salva Torrent, ha manifestat la seua satisfacció amb aquestes noves instal·lacions de cal·listènia ja que amb elles “s'incentivarà la pràctica esportiva a l'aire lliure, sobretot entre els més joves, i amb un caràcter integrador i social, perquè permet compartir esport i esforços amb la gent que coneixes i que coneixeràs”.